CELEX: 32021R1349
Language: lt
Date: 2021-05-06 00:00:00
Title: Komisijos deleguotasis reglamentas (ES) 2021/1349 2021 m. gegužės 6 d. kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais nustatomi kriterijai, pagal kuriuos kompetentingos institucijos vertina privalomo ypatingos svarbos lyginamojo indekso administravimo atitiktį (Tekstas svarbus EEE)

2021 8 13   
               
               
                  LT
               
               
                  Europos Sąjungos oficialusis leidinys
               
               
                  L 291/4
               
            
         KOMISIJOS DELEGUOTASIS REGLAMENTAS (ES) 2021/1349
         2021 m. gegužės 6 d.
         kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais nustatomi kriterijai, pagal kuriuos kompetentingos institucijos vertina privalomo ypatingos svarbos lyginamojo indekso administravimo atitiktį
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 21 straipsnio 5 dalį,
         kadangi:
         
                     (1)
                  
                  
                     Reglamento (ES) 2016/1011 21 straipsnio 2 dalies b punkte nurodytu kompetentingų institucijų atliekamu įvertinimu nustatoma, kaip ypatingos svarbos lyginamasis indeksas turi būti perduotas naujam administratoriui arba kaip reikia nustoti jį teikti. Todėl tikslinga nustatyti dvi grupes kriterijų, į kuriuos kompetentingos institucijos turi atsižvelgti priklausomai nuo vertinamo scenarijaus;
                  
               
                     (2)
                  
                  
                     jei ypatingos svarbos lyginamasis indeksas turi būti perduotas naujam administratoriui, pastarasis, laikydamasis Reglamento (ES) 2016/1011, turėtų galėti užtikrinti ypatingos svarbos lyginamojo indekso teikimo tęstinumą taip, kad prižiūrimi subjektai galėtų toliau nepertraukiamai juo naudotis. Todėl būtina nustatyti kriterijus, į kuriuos kompetentinga institucija turėtų atsižvelgti vertindama, ar naujas administratorius gali tokį tęstinumą užtikrinti;
                  
               
                     (3)
                  
                  
                     ypatingos svarbos lyginamojo indekso priežiūra turėtų būti užtikrinta viso lyginamojo indekso perdavimo naujam administratoriui proceso metu. Rizika, kad tokio lyginamojo indekso priežiūra nutrūks, yra didesnė, kai naujas administratorius yra įsikūręs kitoje valstybėje narėje nei ta, kurioje veikia kompetentinga institucija, vertinanti, kaip ypatingos svarbos lyginamasis indeksas turi būti perduotas tam naujam administratoriui. Atitinkamos kompetentingos institucijos turėtų bendradarbiauti siekdamos užtikrinti, kad įvertinimą atliekanti kompetentinga institucija gautų visą reikalingą informaciją, kad galėtų nustatyti, ar lyginamojo indekso priežiūros tęstinumas bus užtikrintas viso tokio perdavimo proceso metu, ir naujo administratoriaus buvimo vietos ir jo veiklos leidimo statuso analizės rezultatus;
                  
               
                     (4)
                  
                  
                     vertindama, kaip ypatingos svarbos lyginamasis indeksas turi būti perduotas naujam administratoriui, kompetentinga institucija turėtų veiklos požiūriu išanalizuoti, kaip ypatingos svarbos lyginamojo indekso teikimas bus dabartinio administratoriaus perduotas naujam administratoriui. Atitinkama kompetentinga institucija visų pirma turėtų apsvarstyti tokius aspektus kaip nepertraukiamas lyginamojo indekso skelbimas, pradinių duomenų prieinamumo užtikrinimas, lyginamojo indekso apskaičiavimo metodika ir būtinas bendradarbiavimas su duomenų teikėjais, naudotojais ir kitais suinteresuotaisiais subjektais;
                  
               
                     (5)
                  
                  
                     kompetentinga institucija, kuri vertina, kaip reikia nustoti teikti ypatingos svarbos lyginamąjį indeksą, turėtų įsitikinti, kad lyginamojo indekso teikimas gali būti nutrauktas tvarkingai, atsižvelgiant, be kita ko, į jo administratoriaus pagal Reglamento (ES) 2016/1011 28 straipsnio 1 dalį parengtą lyginamojo indekso teikimo nutraukimo procedūrą. Todėl būtina nustatyti kriterijus, į kuriuos kompetentinga institucija turėtų atsižvelgti vertindama, ar taip yra;
                  
               
                     (6)
                  
                  
                     kompetentinga institucija, kuri vertina, kaip reikia nustoti teikti ypatingos svarbos lyginamąjį indeksą, taip pat turėtų atsižvelgti į raštiškus lyginamojo indekso teikimo nutraukimo planus, nurodytus Reglamento (ES) 2016/1011 28 straipsnio 2 dalyje. Tie skirtingų ypatingos svarbos lyginamojo indekso naudotojų parengti raštiški planai ne visuomet yra suderinti tarpusavyje ir gali būti nenuoseklūs, jei būtų taikomi vienu metu. Todėl svarbu, kad kompetentingos institucijos apsvarstytų, kokiu mastu tie skirtingų lyginamojo indekso naudotojų parengti raštiški planai dera tarpusavyje, ir, be kita ko, įvertintų tuose raštiškuose planuose numatytus lyginamojo indekso teikimo nutraukimo priežastinius veiksnius ir būdus, kuriais tuos raštiškus planus galima naudoti siekiant užtikrinti, kad ypatingos svarbos lyginamojo indekso teikimas būtų nutrauktas tvarkingai;
                  
               
                     (7)
                  
                  
                     šis reglamentas grindžiamas Europos vertybinių popierių ir rinkų institucijos (ESMA) Komisijai pateiktais techninių reguliavimo standartų projektais;
                  
               
                     (8)
                  
                  
                     ESMA surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad pagal Europos Parlamento ir Tarybos reglamento (ES) Nr. 1095/2010 (2) 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo rekomendaciją;
                  
               
                     (9)
                  
                  
                     siekiant šio reglamento taikymo pradžią suderinti su Europos Parlamento ir Tarybos reglamento (ES) 2019/2175 (3) 5 straipsnio, kuriuo į Reglamentą (ES) 2016/1011 įtraukta 21 straipsnio 5 dalis, taikymo data, šis reglamentas turėtų būti taikomas nuo 2022 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Perdavimo naujam administratoriui vertinimo kriterijai
            Vertindamos, kaip ypatingos svarbos lyginamasis indeksas turi būti perduotas naujam administratoriui, kompetentingos institucijos atsižvelgia į visus toliau nurodytus kriterijus:
            
                        a)
                     
                     
                        ar naujas administratorius, pasiūlytas dabartinio administratoriaus pagal Reglamento (ES) 2016/1011 21 straipsnio 1 dalies b punkto i papunktį pateiktame įvertinime:
                        
                                    i)
                                 
                                 
                                    yra įsikūręs toje pačioje valstybėje narėje, kaip ir dabartinis administratorius, arba kitoje valstybėje narėje; pastaruoju atveju kompetentinga institucija prireikus bendradarbiauja su naujo administratoriaus valstybės narės kompetentinga institucija, kad įvertintų, ar ypatingos svarbos lyginamojo indekso priežiūra bus užtikrinta viso jo perdavimo naujam administratoriui proceso metu;
                                 
                              
                                    ii)
                                 
                                 
                                    yra prižiūrimas subjektas ir, jei taip, kokia jo veikla yra prižiūrima ir ar yra kokių nors faktinių ar galimų interesų konfliktų, susijusių su to subjekto vykdoma veikla;
                                 
                              
                                    iii)
                                 
                                 
                                    yra lyginamojo indekso naudotojas ir, jei taip, ar galinti kilti interesų konflikto rizika yra tinkamai sumažinta;
                                 
                              
                                    iv)
                                 
                                 
                                    jau yra gavęs lyginamųjų indeksų administratoriaus veiklos leidimą pagal Reglamento (ES) 2016/1011 34 straipsnį;
                                 
                              
                                    v)
                                 
                                 
                                    jau teikia lyginamuosius indeksus ir, jei taip, ar teikia ypatingos svarbos, svarbius, nesvarbius, biržos prekių ar palūkanų normų lyginamuosius indeksus;
                                 
                              
                  
                        b)
                     
                     
                        ar dabartinis ypatingos svarbos lyginamojo indekso administratorius informavo visus duomenų teikėjus, naudotojus ir kitus suinteresuotuosius subjektus apie galimą ypatingos svarbos lyginamojo indekso perdavimą naujam administratoriui arba ta tema surengė viešas konsultacijas;
                     
                  
                        c)
                     
                     
                        kaip naujas administratorius ketina apskaičiuoti ypatingos svarbos lyginamąjį indeksą ir ar tas administratorius ketina iš dalies pakeisti kurį nors iš toliau nurodytų elementų, susijusių su ypatingos svarbos lyginamuoju indeksu, ir, jei taip, kaip jis užtikrins tų elementų atitiktį Reglamentui (ES) 2016/1011:
                        
                                    i)
                                 
                                 
                                    metodiką, įskaitant pradinių duomenų kokybę, ir jos peržiūrą;
                                 
                              
                                    ii)
                                 
                                 
                                    nenumatytų atvejų politiką, taikomą apskaičiuojant lyginamąjį indeksą;
                                 
                              
                                    iii)
                                 
                                 
                                    procedūras, taikomas, jei pradiniuose duomenyse ar iš naujo nustatant lyginamąjį indeksą pasitaiko klaidų;
                                 
                              
                                    iv)
                                 
                                 
                                    elgesio kodeksą;
                                 
                              
                  
                        d)
                     
                     
                        ar naujas administratorius turės prieigą prie tų pačių pradinių duomenų, kaip ir dabartinis administratorius, ir dabartinio administratoriaus turimų istorinių pradinių duomenų;
                     
                  
                        e)
                     
                     
                        ar naujo administratoriaus IT infrastruktūros objektai buvo tinkamai išbandyti, kad būtų tinkami ypatingos svarbos lyginamajam indeksui teikti;
                     
                  
                        f)
                     
                     
                        kai ypatingos svarbos lyginamasis indeksas grindžiamas duomenų teikėjų grupės teikiamais pradiniais duomenimis, kaip naujas administratorius ketina įvykdyti Reglamento (ES) 2016/1011 11 straipsnio 1 dalies d punkte nustatytą reikalavimą ir ar dabartiniai duomenų teikėjai ir toliau priklausys grupei po to, kai lyginamasis indeksas bus perduotas naujam administratoriui;
                     
                  
                        g)
                     
                     
                        kaip naujas administratorius ketina skelbti ypatingos svarbos lyginamąjį indeksą, įskaitant standartinę kasdienio skelbimo tvarką, skelbimo dažnumą, interneto svetainės adresą ir tai, ar ypatingos svarbos lyginamuoju indeksu bus galima naudotis sumokėjus mokestį ar nemokamai;
                     
                  
                        h)
                     
                     
                        ar yra išsamus planas su perdavimo data ir, jei taip, ar tame plane nagrinėjami visi galimi klausimai, įskaitant sutartinius klausimus, kylantys dėl ypatingos svarbos lyginamojo indekso perdavimo naujam administratoriui;
                     
                  
                        i)
                     
                     
                        su perdavimu susijusią teisinę riziką, įskaitant sutarčių neįvykdymo riziką;
                     
                  
                        j)
                     
                     
                        ypatingos svarbos lyginamojo indekso teikimo perdavimo naujam administratoriui poveikį apskaitai ir mokesčiams;
                     
                  
                        k)
                     
                     
                        perdavimo poveikį finansų rinkų infrastruktūroms, įskaitant tarpuskaitos namus.
                     
                  
         
            2 straipsnis
            Ypatingos svarbos lyginamojo indekso teikimo nutraukimo vertinimo kriterijai
            
               1.   Vertindamos, kaip reikia nustoti teikti ypatingos svarbos lyginamąjį indeksą, kompetentingos institucijos atsižvelgia į visus toliau nurodytus kriterijus:
               
                           a)
                        
                        
                           procedūros, nustatytos pagal Reglamento (ES) 2016/1011 28 straipsnio 1 dalį, veiksmingumą, visų pirma:
                           
                                       i)
                                    
                                    
                                       ar toje procedūroje tiksliai nustatyti veiksmai, kurių turi imtis administratorius, kad ypatingos svarbos lyginamojo indekso teikimą nutrauktų tvarkingai;
                                    
                                 
                                       ii)
                                    
                                    
                                       ar, atsižvelgiant į konkretaus atvejo aplinkybes, tais veiksmais bus tinkamai užtikrintas tvarkingas ypatingos svarbos lyginamojo indekso teikimo nutraukimas, taip pat atsižvelgiant į šios dalies b punkte nurodytą kriterijų;
                                    
                                 
                                       iii)
                                    
                                    
                                       tai, kada ta procedūra buvo parengta ir kada paskutinį kartą buvo atnaujinta;
                                    
                                 
                     
                           b)
                        
                        
                           raštiškus planus, nurodytus Reglamento (ES) 2016/1011 28 straipsnio 2 dalyje, visų pirma:
                           
                                       i)
                                    
                                    
                                       ar tuose raštiškuose planuose nustatomi tinkami pakaitiniai lyginamieji indeksai, su kuriais galima susieti priemones pakeičiant ypatingos svarbos lyginamuosius indeksus, ir, jei taip, ar tuose raštiškuose planuose nustatomi tie patys ar skirtingi pakaitiniai lyginamieji indeksai;
                                    
                                 
                                       ii)
                                    
                                    
                                       kai tuose raštiškuose planuose nustatomas tas pats pakaitinis lyginamasis indeksas, ar tas lyginamasis indeksas patvirtintas įvairioms turto klasėms;
                                    
                                 
                                       iii)
                                    
                                    
                                       jei įmanoma įvertinti, nurodyti, ar ypatingos svarbos lyginamąjį indeksą naudojančių prižiūrimų subjektų parengtuose raštiškuose planuose numatyti ypatingos svarbos lyginamojo indekso teikimo nutraukimo priežastiniai veiksniai sutampa;
                                    
                                 
                     
                           c)
                        
                        
                           ar šios dalies b punkto i papunktyje nurodytų pakaitinių lyginamųjų indeksų administratoriai turi veiklos leidimą;
                        
                     
                           d)
                        
                        
                           kai įmanoma, ar ypatingos svarbos lyginamojo indekso teikimo nutraukimas turėtų neigiamą poveikį rinkos vientisumui, finansiniam stabilumui, vartotojams, realiajai ekonomikai arba namų ūkių bei įmonių finansavimui (4);
                        
                     
                           e)
                        
                        
                           ar dėl ypatingos svarbos lyginamojo indekso teikimo nutraukimo galėtų kilti force majeure įvykis;
                        
                     
                           f)
                        
                        
                           rinkos dinamiką ar ekonomikos realiją, kurią siekiama įvertinti ypatingos svarbos lyginamuoju indeksu, ir tai, ar yra pakankamos kokybės ir pakankamas kiekis pradinių duomenų, kurie tiksliai atspindėtų tą pagrindinę rinką ar ekonomikos realiją;
                        
                     
                           g)
                        
                        
                           ar administratorius informavo ypatingos svarbos lyginamojo indekso duomenų teikėjus, to lyginamojo indekso naudotojus ir kitus suinteresuotuosius subjektus apie galimą ypatingos svarbos lyginamojo indekso teikimo nutraukimą arba ta tema surengė viešas konsultacijas;
                        
                     
                           h)
                        
                        
                           bet kokią teisinę riziką, susijusią su ypatingos svarbos lyginamojo indekso teikimo nutraukimu;
                        
                     
                           i)
                        
                        
                           ypatingos svarbos lyginamojo indekso teikimo nutraukimo poveikį apskaitai ir mokesčiams;
                        
                     
                           j)
                        
                        
                           ypatingos svarbos lyginamojo indekso teikimo nutraukimo poveikį finansų rinkų infrastruktūroms, įskaitant tarpuskaitos namus.
                        
                     Taikant c punktą, jei šios dalies b punkto i papunktyje nurodytų pakaitinių lyginamųjų indeksų administratoriai veiklos leidimo neturi, kompetentinga institucija įvertina jų veiklos leidimo sąlygas pagal Reglamento (ES) 2016/1011 34 straipsnį ir tai, ar reikia nustatyti privalomo ypatingos svarbos lyginamojo indekso administravimo laikotarpį, kad tų pakaitinių lyginamųjų indeksų administratoriai galėtų veiklos leidimą gauti.
            
            
               2.   Be 1 dalies a punkte nurodytų kriterijų, kompetentinga institucija gali įvertinti, ar pagal Reglamento (ES) 2016/1011 28 straipsnio 1 dalį administratoriaus nustatyta procedūra yra tinkama, atsižvelgiant į toliau nurodytus elementus, susijusius su finansinėmis priemonėmis, finansinėmis sutartimis arba investiciniais fondais, kurie yra susieti su ypatingos svarbos lyginamuoju indeksu:
               
                           a)
                        
                        
                           jų apimtį ir vertę;
                        
                     
                           b)
                        
                        
                           finansinių priemonių, finansinių sutarčių ar bet kokio kito dokumento, sudaryto investicinio fondo veiklos rezultatams įvertinti pagal indeksą arba indeksų derinį siekiant sekti tokio indekso arba indeksų derinio grąžą, nustatyti portfelio turto paskirstymą arba apskaičiuoti rezultatų mokesčius, laikotarpį, trukmę, termino pabaigos arba galiojimo pabaigos datą;
                        
                     
                           c)
                        
                        
                           ar ypatingos svarbos lyginamasis indeksas ir toliau bus teikiamas naudoti pereinamuoju ar nutraukimo laikotarpiu;
                        
                     
                           d)
                        
                        
                           ar pagal Reglamento (ES) 2016/1011 28 straipsnio 1 dalyje nurodytą procedūrą numatyti tokie ypatingos svarbos lyginamojo indekso pakeitimai, kurių gali prireikti siekiant užtikrinti, kad ypatingos svarbos lyginamasis indeksas per visą šio straipsnio 2 pastraipos c punkte nurodytą laikotarpį neprarastų patikimumo ir atspindėtų pagrindinę rinką ar ekonomikos realiją, kurią juo ketinama įvertinti;
                        
                     
                           e)
                        
                        
                           tikimybę, kad nutraukus ypatingos svarbos lyginamojo indekso teikimą bet kuri iš tokių finansinių priemonių, finansinių sutarčių ar bet koks kitas dokumentas, sudarytas investicinio fondo veiklos rezultatams įvertinti pagal indeksą arba indeksų derinį siekiant sekti tokio indekso arba indeksų derinio grąžą, nustatyti portfelio turto paskirstymą arba apskaičiuoti rezultatų mokesčius, bus neįvykdytas arba jų sąlygos bus neįvykdytos.
                        
                     
         
         
            3 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 6 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 171, 2016 6 29, p. 1.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
         
            (3)  2019 m. gruodžio 18 d. Europos Parlamento ir Tarybos reglamentas (ES) 2019/2175, kuriuo iš dalies keičiamas Reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), Reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), Reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija), Reglamentas (ES) Nr. 600/2014 dėl finansinių priemonių rinkų, Reglamentas (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, ir Reglamentas (ES) 2015/847 dėl informacijos, teikiamos pervedant lėšas (OL L 334, 2019 12 27, p. 1).
         
            (4)  2017 m. rugsėjo 29 d. Komisijos deleguotasis reglamentas (ES) 2018/64, kuriuo papildomas Europos Parlamento ir Tarybos reglamentas (ES) 2016/1011 patikslinant, kaip turi būti taikomi 20 straipsnio 1 dalies c punkto iii papunktyje nurodyti kriterijai, pagal kuriuos įvertinama, ar tam tikri įvykiai turėtų didelį neigiamą poveikį rinkos vientisumui, finansiniam stabilumui, vartotojams, realiajai ekonomikai arba namų ūkių ir įmonių finansavimui vienoje ar daugiau valstybių narių (OL L 12, 2018 1 17, p. 5.).